**ΚΟΥΡΟ ΣΙΒΟ ΠΑΡΑΛΛΗΛΑ ΚΕΙΜΕΝΑ**

**Καραντί**

***Στο κορίτσι από το Βόλο***

Μπάσες στεριές ήλιος πυρρός και φοινικιές
ένα πουλί που ακροβατεί στα παταράτσα
γνέφουνε δυο στιγματισμένα μαύρα μπράτσα
που αρρώστιες τα 'χουνε τσακίσει τροπικές

Παντιέρα κίτρινη σινιάλο του νερού
φούντο τις δυο και πρίμα βρέξε το πινέλο
τα δυο φανάρια της νυκτός κι ο Πιζανέλο
ξεθωριασμένος απ' το κύμα του καιρού

Το καραντί το καραντί θα μας μπατάρει
σάπια βρεχάμενα τσιμέντο και σκουριά
από νωρίς δεξιά στη μάσκα την πλωριά
κοιμήθηκεν ο καρχαρίας που πιλοτάρει

Όρντινα δίνει ο παπαγάλος στον ιστό
όπως και τότε απ' του Κολόμπου την κουκέτα
χρόνια προσμένω να τυλίξεις την μπαρκέτα
χρόνια προσμένω τη στεριά να ζαλιστώ

Φωτιές ανάβουνε στην άμμο ιθαγενείς
κι αχός μας φτάνει καθώς παίζουν τα όργανά τους
της θάλασσας κατανικώντας τους θανάτους
στην ανεμόσκαλα σε θέλω να φανείς

Φύκια μπλεγμένα στα μαλλιά στο στόμα φύκια
έτσι ως κοιμήθηκες για πάντα στα βαθιά
κατάστιχτη πελεκημένη απο σπαθιά
διπλά φορώντας των Ίνκας τα σκουλαρίκια

Το καραντί το καραντί θα μας μπατάρει
σάπια βρεχάμενα τσιμέντο και σκουριά
από νωρίς δεξιά στη μάσκα την πλωριά
κοιμήθηκεν ο καρχαρίας που πιλοτάρει

**Yara Yara**

Καθώς αποκοιμήθηκες φύλαγε βάρδια ο κάβος.
Σε σπίτι μέσα, ξέχασες προχτές το φυλαχτό.
Γελάς, μα εγώ σε πούλησα στο Rio για δυο

 centavos
κι απέ σε ξαναγόρασα ακριβά στη Βηρυτό.

Με πορφυρό στα χείλη μου κοχύλι σε προστάζω.
Στο χέρι το γεράκι σου και τα σκυλιά λυτά.
Απάνωθέ μου σκούπισε τη θάλασσα που στάζω
και μάθε με να περπατώ πάνω στη γη σωστά.

Κούκο φορούσες κάτασπρο μικρός και κολαρίνα.
Ναυτάκι του γλυκού νερού.
Σε πιάνει μην το πεις αλλού σαν γάτα η λαμαρίνα
Και σε σαστίζει ξαφνικό προβέτζο του καιρού.

Το ντύμα πάρε του φιδιού και δως μου ένα

 μαντίλι.
Εγώ, και σ' έγδυσα μπροστά στο γέρο Τισιανό.
Βίρα, Κεφαλλονίτισσα, και μάινα το καντήλι.
Σε λόφο γιαπωνέζικο κοιμάται το στερνό.

Σου πήρα από τη Νάπολη μια ψεύτικη καμέα
κι ένα κοράλλι ξέθωρο μαζί.
Πίσω απ' το φριγκορίφικο στην άδεια προκυμαία
Έβενος, γλώσσα της φωτιάς, στο βάθος κρεμεζί.

Φώτα του Melbourne. Βαρετά κυλάει ο Yara Yara
ανάμεσα σε φορτηγά πελώρια και βουβά,
φέρνοντας προς το πέλαγος, χωρίς να δίνει δυάρα,
του κοριτσιού το φίλημα, που στοίχισε ακριβά.

Γερά την ανεμόσκαλα. Καφέ για τον πιλότο.
Λακίζετε, αλυσόδετοι του στεριανού καημού.
Και σένα, που σε κέρδισα μιανής νυχτιάς σε λότο,
σμίγεις και πας με τον καπνό του γκρίζου

 ποταμού.

Μια βάρκα θέλω, ποταμέ, να ρίξω από χαρτόνι,
όπως αυτές που παίζουνε στις όχθες μαθητές.
Σκοτώνει, πες μου, ο χωρισμός; Ματώνει, δε

 σκοτώνει.
Ποιος είπε φούντο; Ψέματα. Δε φτάσαμε ποτές.

|  |
| --- |
|  **Οι γάτες των φορτηγών** Οι ναυτικοί στα φορτηγά πάντα μια γάτα τρέφουν,που τη λατρεύουνε, χωρίς να ξέρουν το γιατί,κι αυτή, σαν απ' τη βάρδια τους σχολάνε κουρασμένοι,περήφανη στα πόδια τους θα τρέξει να τριφτεί.Τα βράδια, όταν η θάλασσα χτυπάει τις λαμαρίνες,και πολεμάει με δύναμη να σπάσει τα καρφιά,μέσα στης πλώρης τη βαριά σιγή, που βασανίζει,είναι γι' αυτούς σα μια γλυκιά γυναίκεια συντροφιά.Είναι περήφανη κι οκνή, καθώς όλες οι γάτες,κι είναι τα γκρίζα μάτια της γιομάτα ηλεκτρισμό,κι όπως χαϊδεύουν απαλά τη ράχη της, νομίζειςπως αναλύεται σ' ένα αργό και ηδονικό σπασμό.Στο ρεμβασμό και στο θυμό με τη γυναίκα μοιάζεικι οι ναύτες περισσότερο την αγαπούν γι' αυτό,κι όταν αργά και ράθυμα στα μάτια τους κοιτάζει,θαρρείς έναν παράξενο πως φέρνει πυρετό.Της έχουν πάντα στο λαιμό μια μπακιρένια γύρα,για του σιδέρου την κακήν αρρώστια φυλαχτό,χωρίς όμως, αλίμονο, ποτέ να κατορθώνουννα την φυλάξουν απ' το μαύρο θάνατο μ' αυτό.Γιατί είναι τ' άγρια μάτια της υγρά κι ηλεκτρισμένακι έτσι άθελα το σίδερο το μαύρο τα τραβά,κι ουρλιάζοντας τρελαίνεται σ' ένα σημείο κοιτώνταςφέρνοντας δάκρυα σκοτεινά στους ναύτες και βουβά.Λίγο πριν απ' το θάνατον από τους ναύτες ένας,- αυτός οπού 'δε πράματα στη ζήση του φριχτά -χαϊδεύοντάς την, μια στιγμή στα μάτια την κοιτάζεικι ύστερα μες στη θάλασσα την άγρια την πετά.Και τότε οι ναύτες, που πολύ σπάνια λυγά η καρδιά τους,πάνε στην πλώρη να κρυφτούν με την καρδιά σφιχτή,γεμάτη μια παράξενη πικρία που όλο δαγκώνει,σαν όταν χάνουμε θερμή γυναίκα αγαπητή. |